একের পর এক বিদেশ সিরিজে ব্যর্থতা। তবুও দলের প্রশংসায় কোনও কার্পণ্য করছেন না কোচ রবি শাস্ত্রী। অতীতের স্কোয়াডের সঙ্গে তুলনা করেও হাস্যস্পদ হচ্ছেন তিনি। দক্ষিণ আফ্রিকা সফরেও হারতে হয়েছে। এবার ইংল্যান্ড সফরেও ব্যর্থ। তা সত্ত্বেও শাস্ত্রী বলে দিয়েছেন, বর্তমান স্কোয়াড আগের অনেক স্কোয়াডের থেকে বিদেশ সফরে অনেক বেশি সফল।

এই বিষয়ে অন্যান্য খবর

দ্রাবিড়কে চেয়েছিলেন সৌরভ। এলেন অন্য কেউ, কারণ জানেন না মহারাজ
এই লাস্যময়ীর সঙ্গেই নাকি প্রেম চলছে রবি শাস্ত্রীর, চিনুন অভিনেত্রীকে
শাস্ত্রীর সঙ্গে দু’বছর চুটিয়ে প্রেম! মুখ খুললেন বলিউড অভিনেত্রী


শাস্ত্রীর এমন বক্তব্য ভেসে আসতেই একহাত নিলেন সুনীল গাওস্কর। লিটল মাস্টারের পাশাপাশি সমালোচনায় বিদ্ধ করেছেন সৌরভও। মহারাজ এমন ‘অপরিণত’ মন্তব্যের জন্য বিঁধেছেন শাস্ত্রীকে। কী বলেছিলেন শাস্ত্রী? সাংবাদিকদের সামনে কোহলিদের হেড কোচ জানিয়েছিলেন, ‘‘যদি আপনি এই দলের পরিসংখ্যান দেখেন, তাহলে বোঝা যাবে এঁরা কতটা সফল। শেষ তিন বছরে বিদেশে ভারত ন’টা ম্যাচ জিতেছে। শেষ ১৫-২০ বছরে কোনও ভারতীয় দল এমন করতে পারেনি। আগের দলে তো বেশ কিছু গ্রেট ক্রিকেটার ছিল!’’
শাস্ত্রীর এমন বক্তব্যই ফের বিতর্কের আগুন উসকে দিয়েছে। সৌরভ জাতীয় এক টেলিভিশনে জানিয়েছেন, ‘‘এসব মন্তব্য অপরিণত। আসলে শাস্ত্রীকে সিরিয়াসলি নেওয়াই উচিত নয়। কেউ জানে না, কখন ও কী বলবে! বেশি কথা বলতে আজকাল মোটেই পছন্দ করি না। আশা করি শেষ টেস্টে ভারত ভালই ফলাফল করবে।’’
এখানেই না থেমে সৌরভ আরও জানিয়েছেন, ‘‘কোনও স্কোয়াডের সঙ্গেই কোনও দলের তুলনা হয় না। প্রত্যেক ক্রিকেটারই জাতীয় দলের হয়ে ক্রিকেটটা খেলেন। এবং মাঠে নিজের সেরাটা দেন।’’